尤美軒
作者：汪應辰
朝代：宋

paragraphs: 巉然絕壑臨招提，仰視疑欲干晴霓。
林巒獻狀還左右，烟雲變相隨高低。
少日登高不憚遠，喘汗赬顔如夏畦。
却憑軒檻認行處，一覽不待窮攀躋。
愛山願作此軒客，饑火驅出仍東西。
青衫烏帽犯塵土，夢想春綠浮鳧鷖。
歸尋舟刻劍已往，扁榜僅能存舊題。
道人知我若有失，更附山房拂栱梯。
方欣勝觀還昔時，忽訝妙語來磻溪。
茫茫六合有安宅，恍悟十年行路迷。
甘與山僧爲逆旅，自使婦姑相勃谿。
暗明通壅悉還汝，無所還者吾其棲。
但慙屋上復加屋，空費囊中金褭蹄。